Kakumo nacionalinis parkas
Kakumo nacionalinis parkas (angl. Kakum National Park) – saugoma teritorija Ganoje, Vidurio regiono pakrantės apylinkėse. Apima 375 km² plotą. Įkurtas 1931 m. kaip rezervatas, nacionaliniu parku paskelbtas tik 1992 m., atlikus pirminę paukščių faunos apžiūrą. Teritoriją dengia drėgnieji atogrąžų miškai. Įdomu tai, kad parkas įkurtas vietinių žmonių iniciatyva, o ne Valstybinio laukinės gamtos departamento, kuris atsakingas už gyvūnijos Ganoje išsaugojimą. Tai taip pat vienintelis parkas Afrikoje, turintis taką medžių lajomis, kuris, jungdamas septynias medžių viršūnes, tęsiasi 350 m ir suteikia įėjimą į miško glūdumą. 2000 m. parką pasiūlyta įtraukti į UNESCO pasaulio paveldo sąrašą.